|  |  |
| --- | --- |
|  |  |
| Høring af udkast til bekendtgørelse om pant på og indsamling m.v. af emballager til visse drikkevarer  |  |

Hermed fremsendes i høring udkast til bekendtgørelse om pant på og indsamling m.v. af emballager til visse drikkevarer. Udkastet er sendt til høringsparterne på vedlagte liste.

Eventuelle bemærkninger til udkastet skal være Miljø- og Fødevareministeriet i hænde **senest den 19. november 2018.** Høringssvar bedes fremsendt elektronisk til kathh@mfvm.dk mærket "pantbekendtgørelse".

Eventuelle spørgsmål kan rettes til Katrine Henckel Harloff, tlf. 22349714.

De modtagne høringssvar vil blive offentliggjort på Høringsportalen. Ved afgivelse af høringssvar samtykkes til offentliggørelse af høringssvar, herunder afsenders navn og mailadresse.

# Det overordnede formål med ændringerne

I forhold til bekendtgørelse nr. 540 af 22. maj 2017 om pant på og indsamling m.v. af emballager til visse drikkevarer udvides pant- og retursystemet med emballager til juice og koncentreret saft/læskedrik.

Derudover har der været behov for at udbygge definitionen af alkoholsodavand (§ 1, stk. 1, nr. 3), da Miljø- og Fødevareministeriet er blevet opmærksom på, at det er teknisk muligt at fremstille produkter, som falder uden for bestemmelsen, men som fremstår fuldt sammenlignelige med lignende drikkevarer.

# Udvidelse af pant- og retursystemet med emballager til juice og koncentreret saft/læskedrik

Med bekendtgørelsen udvides det eksisterende pant- og retursystem med emballager til juice og koncentreret saft/læskedrik (§ 1, stk. 1, nr. 6 og 7). Bekendtgørelsen foreslås at træde i kraft den 1. juli 2019, idet der dog gives producenter, importører, forhandlere m.v. en overgangsperiode til at efterleve visse dele af bekendtgørelsen (§ 107, stk. 4-8).

Formålet med udvidelsen af pant- og retursystemet er, at der indsamles en større mængde drikkevareemballage af plast, glas og metal med henblik på at øge genanvendelsen samt at reducere antallet af tomme emballager, der enten henkastes i naturen eller indsamles sammen med andet husholdningsaffald til forbrænding.

# Mindre justeringer

Udkastet indeholder redaktionelle ændringer, herunder er "Miljøstyrelsen" ændret til "miljø- og fødevareministeren", idet alle pantrelaterede opgaver fra 16. april 2018 løses i Miljø- og Fødevareministeriets departement.

Med venlig hilsen

Katrine Henckel Harloff

Miljø- og Fødevareministeriet